અનેરા તરવરાટ તથા થનગનાટ સાથે હિંમતનગર સ્પંદન ટીમના ડૉક્ટરો તથા તબીબ વિદ્યાર્થીઓએ ૧૫૦ જોડી કપડાઓ એકઠા કર્યા હતા. આ કપડાને જોડીમાં ગોઠવી તેને પ્લાસ્ટીક બેગમાં વ્યવસ્થિત રીતે પેક કરવામાં આવ્યા હતા. એકત્ર કરેલ સંખ્યાબંધ કપડાના વિતરણ માટે શહેરના જુદા જુદા વિસ્તારો પસંદ કરવાનો નિર્ણય લેવામાં આવ્યો હતો. સ્પંદન ટ્રસ્ટ સદસ્ય ડૉ. સમીર પઠાણ તથા જીગર તેજાણી દ્વારા અનેક ઝૂંપડપટ્ટીવાળા વિસ્તારોનું સર્વેક્ષણ કર્યા બાદ હિંમતનગર શહેરમાં આવેલ મેડીકલ કોલેજ પાછળની ઝૂંપડપટ્ટી તથા છાપરીયા વિસ્તારમાં આવેલ ઝૂંપડપટ્ટી - આ બે સ્થળ પર કપડા વિતરણનો કાર્યક્રમ યોજવાનું નક્કી કરવામાં આવ્યું હતું.